b'\n_START_ARTICLE_\nZirkoniumdioksidi\n_START_SECTION_\nRakenne ja ominaisuudet\n_START_PARAGRAPH_\nZirkoniumdioksidi voi esiinty\xc3\xa4 nelj\xc3\xa4n\xc3\xa4 eri kidemuotona: monokliinisen\xc3\xa4, tetragonaalisena, ortorombisena ja kuutiollisena fluoriittirakenteena. N\xc3\xa4ist\xc3\xa4 monokliininen on pysyvin matalissa l\xc3\xa4mp\xc3\xb6tiloissa ja stabiili aina 850\xe2\x80\x931\xc2\xa0200\xc2\xa0\xc2\xb0C:n l\xc3\xa4mp\xc3\xb6tilaan saakka, jolloin sen kiderakenne muuntuu tetragonaaliseksi. Tetragonaalinen zirkoniumdioksidi vaihtuu alkeiskopiltaan ortorombiseksi suuren paineen vaikutuksesta. Kuutiollinen zirkoniumoksidi havaittiin r\xc3\xb6ntgendiffraktion avulla ja alkeiskopin siirtym\xc3\xa4 tetragonaalisesta kuutiolliseksi tapahtuu 2\xc2\xa0370\xc2\xa0\xc2\xb0C:n l\xc3\xa4mp\xc3\xb6tilassa ja on reversiibeli._NEWLINE_Zirkoniumdioksidin sulamispiste on varsin korkea ja sen l\xc3\xa4mp\xc3\xb6tilankestoa voidaan parantaa lis\xc3\xa4\xc3\xa4m\xc3\xa4ll\xc3\xa4 siihen yttrium-, magnesium- tai kalsiumoksidia. Yhdiste ei liukene veteen ja hapoistakin sit\xc3\xa4 liuottavat vain kuuma v\xc3\xa4kev\xc3\xa4 rikkihappo ja vetyfluoridi. Kuumennettaessa korkeaan l\xc3\xa4mp\xc3\xb6tilaan zirkoniumoksidi voi reagoida muiden metallioksidien kanssa muodostaen zirkonaatteja.\n_START_SECTION_\nValmistus\n_START_PARAGRAPH_\nZirkoniumdioksidia tuotetaan teollisesti kuumentamalla zirkoniumsuoloja usein ep\xc3\xa4orgaanisten happojen l\xc3\xa4sn\xc3\xa4 ollessa. N\xc3\xa4in tuotettu yhdiste on usein rakenteeltaan metastabiilia tetragonaalista tai kuutiollista zirkoniumoksidia, josta saadaan monokliinisi\xc3\xa4 kiteit\xc3\xa4 kuumentamalla. N\xc3\xa4m\xc3\xa4 poikkeukselliset muodot johtuvat muiden ionien vaikutuksesta. Zirkoniumdioksidin vuosittainen maailmanlaajuinen tuotanto on useita megatonneja.\n_START_SECTION_\nK\xc3\xa4ytt\xc3\xb6\n_START_PARAGRAPH_\nZirkoniumdioksidi kest\xc3\xa4\xc3\xa4 hyvin korkeita l\xc3\xa4mp\xc3\xb6tiloja, mink\xc3\xa4 vuoksi sit\xc3\xa4 k\xc3\xa4ytet\xc3\xa4\xc3\xa4n tulta kest\xc3\xa4viss\xc3\xa4 materiaaleissa. Yhdisteelle on k\xc3\xa4ytt\xc3\xb6\xc3\xa4 my\xc3\xb6s valkoisena v\xc3\xa4riaineena, lasin taittokerrointa parantavana yhdisteen\xc3\xa4, pietsos\xc3\xa4hk\xc3\xb6isten kiteiden valmistuksessa ja lambda-antureissa ja hammasl\xc3\xa4\xc3\xa4ketieteess\xc3\xa4. Zirkoniumdioksidista tuotetaan my\xc3\xb6s muita zirkoniumyhdisteit\xc3\xa4, kuten zirkoniumkarbidia ja siit\xc3\xa4 pelkistet\xc3\xa4\xc3\xa4n metallista zirkoniumia_NEWLINE_Hiottua zirkoniumdioksidia voidaan k\xc3\xa4ytt\xc3\xa4\xc3\xa4 my\xc3\xb6s koruissa timanttien korvikkeena. Sen taitekerroin ei kuitenkaan ole aivan yht\xc3\xa4 suuri kuin timantilla.'